## Les Arts inaugura el seu cicle de ‘Lied’ amb el debut a València d’Asmik Grigorian, la nova sensació del panorama líric

*** Gran triomfadora en el Festival de Salzburg, la soprano captiva en els principals escenaris amb la seua intensa veu, versatilitat i irresistible força dramàtica
* Acompanyada al piano per Lukas Geniušas, interpreta un programa amb Txaikovski i Rakhmàninov, amb el qual ha triomfat a Londres, Berlín, Munic i Ais de Provença, entre altres**

El Palau de les Arts Reina Sofia inaugura dissabte que ve, 19 d’octubre, el seu cicle de ‘Lied’ amb la soprano Asmik Grigorian, la nova sensació del panorama líric internacional, en la que serà la seua primera actuació a València.

Encimbellada com a la nova “reina” del prestigiós Festival de Salzburg, Asmik Grigorian protagonitza una de les carreres que més expectació desperta en el circuit operístic actual.

Guanyadora de premis principals (International Opera Awards, Echo Klassik Awards alemanys, Premis Abbiati italians o el prestigiós Österreichischer Musiktheaterpreis), la soprano lituana ha sigut elogiada per la premsa especialitzada per les seues interpretacions “úniques” de Salomé, Jenufa i Tatyana (‘Yevgueni Oneguin’).

La seua poderosa i intensa veu, versatilitat i irresistible força dramàtica la convertixen en nom imprescindible per a les temporades dels principals teatres i auditoris, a més de ser una de les artistes favorites dels grans directors d’escena per a les seues noves produccions com Romeo Castellucci, Christof Loy, Dmitri Tcherniakov o Claus Guth.

Per al seu debut en Les Arts, Asmik Grigorian proposa un suggeridor programa consagrat al romanticisme rus, que li ha valgut l’aplaudiment unànime de crítica i públic a Londres, Berlín, Munic i Ais de Provença, entre altres, i que serà la seua carta de presentació este mateix any en el Carnegie Hall.

En la seua actuació a la sala Principal, l’acompanyarà el seu pianista de referència, Lukas Geniušas. Guanyadors d’un Premi Gramophone pel seu monogràfic de Serguei Rakhmàninov, ‘Dissonance’, Grigorian i Geniušas dedicaran el seu recital a alguns dels passatges de més bellesa del compositor rus i del seu mentor i mestre, Piotr Ilitx Txaikovski.

‘Les Arts és Lied’ torna a reunir en esta nova edició els principals intèrprets del gènere. A més de Grigorian, el cicle també inclou el debut del baríton alemany Michael Volle (23 de març de 2025), esperats retorns com els de Simon Keenlyside (24 de novembre de 2024) i Joyce DiDonato (5 de juny de 2025), o la presentació de Michael Fabiano (15 de desembre de 2024) en la seua faceta de *liederista*.

Fecha: 14/10/2024